CELEX: 
Language: hu
Date: 2016-04-05 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről szóló (EU) 2015/2446 felhatalmazáson alapuló bizottsági rendelet helyesbítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 952/2013/EU rendelet (a továbbiakban: Vámkódex), összhangban az Európai Unió működéséről szóló szerződéssel (a továbbiakban: EUMSZ), felhatalmazza a Bizottságot arra, hogy – az EUMSZ 290. cikkének megfelelően – kiegészítse a Vámkódex egyes nem alapvető elemeit. A Bizottság az új felhatalmazással élve 2015. július 28-án elfogadta a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről szóló (EU) 2015/2446 felhatalmazáson alapuló bizottsági rendeletet. Ez a felhatalmazáson alapuló bizottsági rendelet általánosan alkalmazandó rendelkezéseket állapított meg a Vámkódex kiegészítésére vonatkozóan, a hatáskörök átruházásával összhangban és a Vámkódex egyértelmű és megfelelő alkalmazása érdekében. 
            
            
               Az (EU) 2015/2446 felhatalmazáson alapuló rendelet hatálybalépését követően téves kereszthivatkozásokra derült fény, amelyek a szöveg végső átnézésekor és bizonyos rendelkezések szerkezetének átrendezésekor keletkeztek. Ezenfelül bizonyos elemek is hiányoztak a rendelkezésekből, amelyeket nem szándékosan hagytak ki az aktus szövegéből. E pontatlanságok kiigazítása különösen fontos a Bizottság, a tagállamok és a kereskedelem számára, és az uniós vámjogszabályok megfelelő végrehajtásának elengedhetetlen előfeltétele. 
            
            
               A 952/2013/EU európai parlamenti és tanácsi rendelet és az (EU) 2015/2446 felhatalmazáson alapuló bizottsági rendelet 2016. május 1-jétől lesz alkalmazandó. Helyesbíteni kell tehát az (EU) 2015/2446 felhatalmazáson alapuló rendeletet, hogy minél hamarabb sor kerüljön a kérdéses hivatkozások kijavítására és a kihagyások pótlására, amivel biztosítható, hogy a Vámkódexnek és az annak végrehajtására vonatkozó rendelkezéseknek az alkalmazásához szükséges rendelkezések érvényben legyenek.  
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A felhatalmazáson alapuló jogi aktusokról szóló, az Európai Parlament, a Tanács és az Európai Bizottság közötti egyetértési megállapodás (4) bekezdésének megfelelően konzultációra került sor.
            
            
               2016. március 17-én a Vámkódex szakértői csoport találkozóján az aktus tervezetét bemutatták a tagállamok küldötteinek. A tagállamok egyetértettek a javasolt helyesbítésekkel.   
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az (EU) 2015/2446 felhatalmazáson alapuló bizottsági rendelet 139. és 141. cikkét helyesbíteni kell a felfedezett kihagyások pótlása érdekében.  
            
            
               Mivel ezek a módosítások a felhatalmazáson alapuló jogi aktus lényegét érintik, a megfelelő eszköz az (EU) 2015/2446 felhatalmazáson alapuló rendeletet helyesbítő, felhatalmazáson alapuló bizottsági rendelet. A felhatalmazáson alapuló bizottsági rendelet abban az esetben alkalmazandó, ha az Európai Parlament vagy a Tanács két hónapon belül (amely időszak újabb két hónappal meghosszabbítható) nem emel kifogást ellene. 
            
            
                
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2016.4.5.)
            
            
               a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről szóló (EU) 2015/2446 felhatalmazáson alapuló bizottsági rendelet helyesbítéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre
                  1
                és különösen annak 160. cikkére,
            
            
               mivel:
            
         
         
            
               (1)Két hibára derült fény az (EU) 2015/2446 felhatalmazáson alapuló bizottsági rendelet
                  2
                kihirdetését követően. 
            
            
               (2)Az első hiba a vám-árunyilatkozat meglétének az (EU) 2015/2446 felhatalmazáson alapuló rendelet 139. cikke szerinti vélelmét érinti egyes, a szóban forgó felhatalmazáson alapuló rendelet 136. cikkének (1) bekezdésében szereplő áruk vonatkozásában. A vélelemnek eredetileg az áruk ugyanazon típusaira kellett volna vonatkoznia, mint amelyekre a jelenleg alkalmazandó 2454/93/EGK bizottsági rendelet
                  3
                értelmében vonatkozik, így a következőkre: rakodólapok, szállítótartályok és szállítóeszközök, valamint a rakodólapokhoz, szállítótartályokhoz és szállítóeszközökhöz tartozó pótalkatrészek, tartozékok és felszerelések; személyes használati tárgyak és sportcélú áruk; a nemzetközi tengeri forgalomban részt vevő hajókon tengerészek számára felhasznált jóléti anyagok; orvosi, sebészeti és laboratóriumi felszerelések; a katasztrófák következményeinek felszámolását szolgáló, az Unió vámterületét sújtó katasztrófák és hasonló helyzetek hatásainak enyhítésére felhasznált anyagok; az utasok által ideiglenesen behozott, szakmai felszerelésként való használatra szánt hordozható hangszerek. Az (EU) 2015/2446 felhatalmazáson alapuló rendelet véglegesítésekor a 136. cikkben felsorolt áruk sorrendje megváltozott, de tévedésből az adott árukra az említett felhatalmazáson alapuló rendelet 139. cikkében tett hivatkozásokat nem frissítették. A hivatkozásokat tehát helyesbíteni kell.
            
            
               (3)A második hiba az (EU) 2015/2446 felhatalmazáson alapuló bizottsági rendelet 141. cikkének (1) bekezdését érinti. A 2454/93/EGK rendelet jelenleg alkalmazandó 233. cikke (1) bekezdésének b) pontja arról rendelkezik, hogy néhány pontosan körülhatárolt esetben a határon történő áthaladás ideiglenes behozatalra, kivitelre vagy újrakivitelre vonatkozó árunyilatkozatnak tekinthető. Ez a rendelkezés tévedésből kimaradt az (EU) 2015/2446 felhatalmazáson alapuló rendeletből, és ennek következtében nincs lehetőség bizonyos áruknak az Unió vámterületének a határán történő egyszerű áthaladással való bejelentésére. Az (EU) 2015/2446 felhatalmazáson alapuló rendelet elfogadásakor nem volt szándék a vám-árunyilatkozatnak tekinthető cselekmények típusaira vonatkozó rendelkezések megváltoztatására. A 141. cikk (1) bekezdését ezért indokolt helyesbíteni. 
            
            
               (4)Az (EU) 2015/2446 felhatalmazáson alapuló rendeletet ezért ennek megfelelően helyesbíteni kell.
            
            
               (5)A Vámkódex teljes körű alkalmazásának lehetővé tétele érdekében e rendelet rendelkezéseit 2016. május 1-jétől kell alkalmazni,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2015/2446 felhatalmazáson alapuló rendelet helyesbítése
            
            
               Az (EU) 2015/2446 felhatalmazáson alapuló rendeletet a következőképpen kell helyesbíteni:
            
            
               1.A 139. cikk helyébe a következő szöveg lép: 
            
            
               „(1) Ha másként nem jelentették be őket, a 141. cikk alapján ideiglenes behozatalra bejelentettnek kell tekinteni a 136. cikk (1) bekezdésének a)–d), h) és i) pontjában megjelölt árukat.
            
            
               (2) Ha másként nem jelentették be őket, a 141. cikk alapján újrakivitelre bejelentettnek kell tekinteni a 136. cikk (1) bekezdésének a)–d), h) és i) pontjában megjelölt árukat, és ezáltal lezártnak kell tekinteni az ideiglenes behozatali eljárást.”;
            
            
               2.A 141. cikk (1) bekezdése az alábbi d) ponttal egészül ki:
            
            
               „d)
                     az Unió vámterületének határán történő egyszerű áthaladást a következő helyzetek bármelyikében:
            
            
               i.amikor a Vámkódex 135. cikkének (5) bekezdésében szereplő különleges szabályokkal összhangban a megfelelő helyre történő szállítás kötelezettsége alóli kivétel alkalmazandó;
            
            
               ii.amikor az árukat e rendelet 139. cikkének (2) bekezdésével összhangban újrakivitelre bejelentettnek kell tekinteni;
            
            
               iii.amikor az árukat e rendelet 140. cikkének (1) bekezdésével összhangban kivitelre bejelentettnek kell tekinteni.”.
            
            
            
               2. cikk 
            
            
               Hatálybalépés
            
         
         
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
            
               Ezt a rendeletet 2016. május 1-jétől kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2016.4.5.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 269., 2013.10.10., 1. o.
               
               
                  
                     (2)
                  
                        A Bizottság 2015. július 28-i (EU) 2015/2446 felhatalmazáson alapuló rendelete a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).
               
               
                  
                     (3)
                  
                        A Bizottság 1993. július 2-i 2454/93/EGK rendelete a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról (HL L 253., 1993.10.11., 1. o.).